মেলিটিনের মরফিয়া

**মেলিটিনের মরফিয়া** (মৃত্যু: ১ অক্টোবর  ১১২৭) ১১১৮ সাল থেকে মৃত্যু পর্যন্ত জেরুজালেম রাজ্যের প্রধান মহিষী ছিলেন। তিনি জাতিগতভাবে একজন আর্মেনিয়ান এবং একজন মেলকাইট গ্রীক অর্থোডক্স খ্রিস্টান ছিলেন। তার বাবা গ্যাব্রিয়েল উত্তর সিরিয়ার একজন প্রধান সেনাপতি ছিলেন। তিনি লেভান্টে রাজ্য গঠনকারী ক্রুসেডার নেতাদের একজনের সাথে তার মেয়ের বিয়ে দিতে চেয়েছিলেন এবং অবশেষে এডেসার দ্বিতীয় কাউন্ট বাল্ডউইনকে বেছে নেন। ১১০০ সাল নাগাদ তাদের বিয়ে হয় এবং তাদের চার কন্যা ছিল: মেলিসেন্ডে, অ্যালিস, হোডিয়ার্না এবং ইওভেটা। ১১১৮ সালে, বাল্ডউইন জেরুজালেমের রাজা নির্বাচিত হন; পরের বছর, মরফিয়া প্রথম মহিলা হিসেবে জেরুজালেমের রাণী পদে অভিষিক্ত  হন। তিনি রাজ্য পরিচালনায় অংশগ্রহণ করেননি কিন্তু ১১২৩ সালে যখন তার স্বামীকে বন্দী করা হয় তখন তাকে মুক্ত করার উদ্যোগ নেন। কয়েক বছর পর তিনি মারা যান। ইতিহাসবিদ বার্নার্ড হ্যামিল্টনের মতে, তার ধর্মীয় অনুশীলন ক্রুসেডার রাজ্যে সনাতন খ্রিস্টানদের মর্যাদার উপর স্থায়ী প্রভাব রেখে গিয়েছিল।

## পটভূমি
মরফিয়া ছিলেন উত্তর সিরিয়া অঞ্চলের মেলিটেন ( মালাতিয়া ) শহর শাসনকারী আর্মেনিয়ান রাজপুত্র গ্যাব্রিয়েলের কন্যা। যদিও আর্মেনিয়ানদের একটি বিশাল সংখ্যাগরিষ্ঠ গোষ্ঠী প্রাচ্য অর্থোডক্স আর্মেনিয়ান চার্চের অনুসারী ছিল,  গ্যাব্রিয়েল এবং তার পরিবার ছিলেন মেলকাইট যারা গ্রীক অর্থোডক্স ধর্ম পালন করতেন। মরফিয়ার নাম গ্রীক বংশোদ্ভূত, তার পুরো নাম ইউমরফিয়া, এবং *[[Anonymous Syriac Chronicle|অ্যানোনিমাস সিরিয়াক ক্রনিকল]]* তাকে গ্রীক উপাধি *কিরিয়া* ("মহিলা") ব্যবহার করে উল্লেখ করেছে। পশ্চিম ইউরোপের ক্যাথলিকরা যারা ১১ শতকের শেষের দিকে এবং ১২ শতকের গোড়ার দিকে লেভান্টে ক্রুসেডার রাষ্ট্র প্রতিষ্ঠা করেছিল, উত্তর সিরিয়া ছিল সেই ক্রুসেডারদের জন্য সামরিক দিক থেকে একটি সুবিধাজনক এলাকা। এই বসতি স্থাপনকারীদের প্রধান নেতারা, যাদের ল্যাটিন বা ফ্রাঙ্ক বলা হত, তারা সেই আর্মেনীয় অভিজাতদের সাথে বিবাহ বন্ধনে আবদ্ধ হতে চেয়েছিলেন, যারা এই অঞ্চলের আদিবাসী খ্রিস্টান এবং বাইজেন্টাইন এবং সেলজুক সাম্রাজ্যের মধ্যে সীমান্তবর্তী শহরগুলি দখল করেছিলেন। 

গ্যাব্রিয়েল ট্যারান্টোর প্রথম বোহেমন্ডের সাথে বন্ধুত্ব করতে চেয়েছিলেন, যিনি ছিলেন ১০৯৮ সালে অ্যান্টিওকের রাজত্ব প্রতিষ্ঠাকারী একজন ক্রুসেডার। ১১০০ সালে গ্যাব্রিয়েল বোহেমন্ডের সাথে মরফিয়ার বিবাহের প্রস্তাব দেন, সেই সাথে মেলিটিন শহরও সম্পূর্ণরূপে অথবা বোহেমন্ডের অধীনে দেওয়ার প্রস্তাব করেন। সেলজুক তুর্কিদের হাত থেকে মেলিটিনকে রক্ষা করার জন্য বোহেমন্ড অগ্রসর হলে, তাকে বন্দী করা হয় এবং অভিপ্রেত বিবাহচুক্তিটি ব্যর্থ হয়। পরিবর্তে, আরেকজন ক্রুসেড নেতা, বোর্কের বাল্ডউইন, গ্যাব্রিয়েলকে সাহায্য করার জন্য এসেছিলেন এবং মরফিয়ার সাথে তার বিবাহ হয়েছিল।  

## বিবাহ
১১০০ সালের আগস্টে অ্যান্টিওকের প্রথম বোহেমন্ডের বন্দীদশা এবং ১১০৩ সালের মে মাসে বোহেমন্ডের মুক্তির মাঝামাঝি সময়ে মরফিয়া এডেসার কাউন্ট বাল্ডউইন দ্বিতীয়কে বিয়ে করেন ইতিহাসবিদ বার্নার্ড হ্যামিল্টন বিশ্বাস করেন যে তাদের বিবাহ ১১০১ সালের ধর্মযুদ্ধের আগে, সম্ভবত ১১০০ সালে উদযাপিত হয়েছিল। অ্যালান ভি. মারে মনে করেন যে ১১০১ সালের মার্চ থেকে ১১০২ সালের আগস্টের মধ্যের সময়কালের সম্ভাবনা বেশি। মরফিয়ার বাবার সাথে এই জোট বাল্ডউইনের কাছে মূল্যবান ছিল, যিনি সবেমাত্র নিকটবর্তী এডেসা কাউন্টি অধিগ্রহণ করেছিলেন, যা আরেকটি নতুন প্রতিষ্ঠিত ক্রুসেডার রাজ্য। মরফিয়ার যৌতুক, যার মূল্য বিশাল ছিল, ঠিক ততটাই আকর্ষণীয় হত। ১১০৩ সালে তুর্কিরা মেলিটেন জয় করে এবং মরফিয়ার বাবাকে হত্যা করে। মরফিয়ার সাথে বিবাহের ফলে বাল্ডউইন যে রাজনৈতিক সুবিধা অর্জন করেছিলেন তা এর ফলে মূল্যহীন হয়ে যায়। মরফিয়ার পরিবারের কেউ কেউ এডেসায় পালিয়ে গিয়েছিল এবং তার অনুগামীদের মধ্যেই থেকে গিয়েছিল।

এডেসার কাউন্ট হিসেবে বাল্ডউইন শাসন করার সময় মরফিয়া তিন কন্যা সন্তানের জন্ম দেন: মেলিসেন্ডে, অ্যালিস এবং হোডিয়ার্না । মধ্যযুগীয় শাসকরা তাদের স্ত্রীদের কাছ থেকে পুত্র সন্তান এবং একটি রাজনৈতিক সম্পর্কের আশা করতেন;  বাল্ডউইনের আত্মীয় জেরুজালেমের রাজা প্রথম বাল্ডউইন তার নিজের আর্মেনিয়ান স্ত্রী আর্দাকে প্রত্যাখ্যান করেছিলেন কারণ তিনি এই প্রয়োজনীয়তাগুলি পূরণ করতে ব্যর্থ হয়েছিলেন। যদিও তিনিও কোন পুত্রের জন্ম দেননি বা রাজনৈতিক বন্ধনে সাহায্য করেননি, তবুও বাল্ডউইন মরফিয়ার সাথে সুখী ছিলেন এবং তার প্রতি অনুরক্ত ছিলেন। ইতিহাসবিদ স্টিভেন রানসিম্যান তাদের মিলনকে "একটি অসাধারণ, ফ্রাঙ্কিশ প্রাচ্যে বিরল, নিখুঁত দাম্পত্য সুখ" হিসাবে বর্ণনা করেছেন। 

## রাণীর রাজকীয় ক্ষমতা
মরফিয়ার স্বামী, কাউন্ট বাল্ডউইন, ১১১৮ সালের প্রথম দিকে তীর্থযাত্রায় জেরুজালেমে ভ্রমণ করেছিলেন। রাজা প্রথম বাল্ডউইন তাঁর যাত্রার সময় মারা যান এবং তিনি জেরুজালেমের রাজা হিসেবে তাঁর উত্তরসূরী নির্বাচিত হন। সেই সময় জেরুজালেম রাজ্যে কোনও রানী ছিল না: বাল্ডউইন প্রথম তার শেষ স্ত্রী অ্যাডিলেড দেল ভাস্তোকে বিদায় জানিয়েছিলেন, ঠিক যেমন তিনি আরদার সাথে আচরণ করেছিলেন,  এবং মরফিয়া তার মেয়েদের সাথে এডেসায় থাকতেন যখন বাল্ডউইন রাজ্যের উপর তার দখল দৃঢ় করেছিলেন।  দ্বিতীয় বাল্ডউইন তার রাজ্যাভিষেক প্রায় দেড় বছর বিলম্বিত করেছিলেন যাতে তিনি তার স্ত্রীর সাথে একসাথে রাজ্যাভিষেক করতে পারেন ১১১৯ সালের শেষের দিকে বাল্ডউইন নিরাপত্তা নিয়ে নিশ্চিত হওয়ার পর তার পরিবারকে ডেকে পাঠান। তার খুড়তুতো ভাই, কোর্টেনের জোসেলিন, যাকে তিনি এডেসার নতুন কাউন্ট হিসেবে নিযুক্ত করেছিলেন, মরফিয়া এবং তার মেয়েদের দক্ষিণে নিয়ে যাওয়ার ব্যবস্থা করেছিলেন। বাল্ডউইন এবং মরফিয়ার রাজ্যাভিষেক ১১১৯ সালের ক্রিসমাসে বেথলেহেমে অনুষ্ঠিত হয়েছিল।  মরফিয়া ছিলেন জেরুজালেমের প্রথম রানী যিনি এই অনুষ্ঠানটি সম্পন্ন করেছিলেন। 

মরফিয়ার জন্য, দক্ষিণে স্থানান্তর একটি বড় ধরনের উত্থান-পতনের চিহ্ন ছিল। এডেসায় তিনি এমন এক পরিবেশে বাস করতেন যেখানে আর্মেনিয়ান, গ্রীক এবং ফ্রাঙ্কিশ প্রভাব মিশে ছিল, কিন্তু জেরুজালেমে তিনি নিজেকে ফ্রাঙ্ক এবং আরবি ও সিরিয়াক ভাষাভাষীদের দ্বারা বেষ্টিত ছিলেন, বাল্ডউইন ছাড়া তার আর কোনও পারিবারিক সম্পর্ক ছিল না। রাজকীয় দম্পতির চতুর্থ এবং কনিষ্ঠ কন্যা সন্তান, ইওভেটা, " রাজপরিবারে জন্মগ্রহণ করেছিলেন", অর্থাৎ তাদের রাজ্যাভিষেকের পরে।  ১১২০ সালে তার জন্মের তারিখ থেকে সম্ভবত ইঙ্গিত পাওয়া যায় যে রাজা এবং রাণী এখনও পুত্র সন্তান লাভের চেষ্টা করছিলেন। 

রানী হিসেবে মরফিয়া দৈনন্দিন রাষ্ট্রীয় কাজে অংশগ্রহণ করতেন না। তার স্বামীর কোনও রাজনৈতিক কাজেই তার নাম দেখা যায় না। হ্যামিল্টন অনুমান করেন যে তার সাংস্কৃতিক পটভূমির কারণে এটি হতে পারে। তবুও, হ্যামিল্টন যুক্তি দেন যে অন্তত আংশিকভাবে রানির কারণেই রাজ্যের সমস্ত অ-ক্যাথলিক খ্রিস্টান সম্প্রদায়ের মধ্যে, বিভিন্ন প্রাচ্য অর্থোডক্স গির্জার অনুসারী সহ, গ্রীক অর্থোডক্সরা সবচেয়ে সুবিধাপ্রাপ্ত ছিল: কেবল তাদেরই পবিত্র সেপালচারের চার্চের একটি বিশিষ্ট অংশে একটি বৃহৎ বেদিতে দৈনিক লিটার্জি করার অনুমতি ছিল এবং শুধুমাত্র তাদেরই রাজ্যের প্রধান মেরিয়ান মন্দির, জোসাফাতের চার্চের নিজস্ব একটি বেদী ছিল। রানী হিসেবে ব্যবহৃত মরফিয়ার সীলমোহরটিতে একটি গ্রীক শিলালিপি রয়েছে, যা সম্ভবত ইঙ্গিত করে যে তিনি তার বেশিরভাগ ব্যবসা স্থানীয় খ্রিস্টানদের সাথে পরিচালনা করতেন।  

যদিও তিনি অন্যথায় একজন নিষ্ক্রিয় রানী ছিলেন, তবুও মরফিয়া ১১২৩ সালে দায়িত্ব গ্রহণে তার ক্ষমতা দেখিয়েছিলেন যখন দ্বিতীয় বাল্ডউইন এবং তার মিত্র জোসেলিনকে মুসলিম তুর্কি নেতা বেলেক গাজী বন্দী করে হারপুট দুর্গে নিয়ে যান।  রানী পঞ্চাশজন আর্মেনীয় সৈন্যের একটি দল ভাড়া করেছিলেন   যারা সন্ন্যাসী, বণিকের এবং অন্যান্য ছদ্মবেশে, রাজ্যপালের সাথে সাক্ষাতের ভান করে দুর্গে প্রবেশ করেছিল। ভেতরে ঢুকে তারা তাদের পোশাক থেকে অস্ত্র বের করে সামরিক ঘাঁটি দখল করে নেয়। জোসেলিন পালিয়ে যান, কিন্তু বাল্ডউইন দুর্গটি দখলের চেষ্টা করার সিদ্ধান্ত নেন এবং আবার বন্দী হন। যদিও ফ্রাঙ্কদের মধ্যে অনুপস্থিত রাজার নামে রানীর শাসন করা সাধারণ ছিল, তবুও বাল্ডউইনের বন্দিদশার সময় মরফিয়া রাজত্বের সাথে জড়িত ছিলেন না। পরিবর্তে, ক্ষমতায় ছিলেন ইউস্টেস প্রথম গ্রেনিয়ার এবং পরবর্তীতে, বুরসের উইলিয়াম । ১১২৪ সালে, মরফিয়া তার স্বামীর মুক্তির উদ্দেশ্যে আলোচনার জন্য জোসেলিনের সাথে উত্তর সিরিয়ায় ভ্রমণ করেন। মুক্তিপণের দাবিটি সম্পূর্ণরূপে পরিশোধ করার ক্ষেত্রে খুব বেশি ছিল, এবং তাই প্রতিভূদের নিরাপত্তা হিসাবে সরবরাহ করতে হয়েছিল: অভিজাত পরিবারের আরও দশটি সন্তানের পাশাপাশি, মরফিয়াকে তার কনিষ্ঠ কন্যা, চার বছর বয়সী ইওভেটাকে হস্তান্তর করতে হয়েছিল, এবং জোসেলিন তার পুত্র এবং উত্তরাধিকারী, দ্বিতীয় জোসেলিনকে হস্তান্তর করেছিলেন। এরপর বাল্ডউইনকে মুক্তি দেওয়া হয়। ১১২৫ সালে ইওভেটা এবং অন্যান্য প্রতিভূদের ফিরিয়ে আনা হয়। 

## মৃত্যু এবং উত্তরাধিকার

রানী মরফিয়া ১ অক্টোবর মারা যান, সম্ভবত ১১২৬,  ১১২৭,  অথবা ১১২৮ সালে। তিনি তখনও তুলনামূলকভাবে অল্পবয়স্ক ছিলেন, ১১২০ সালে তার শেষ সন্তান হয়েছিল। মরফিয়া ছিলেন জেরুজালেম রাজ্যে মারা যাওয়া প্রথম রানী। তার জোসাফাতের চার্চ অফ আওয়ার লেডিতে সমাহিত হওয়ার এই সিদ্ধান্তের ফলে এই বিধান গৃহীত হয় যে জেরুজালেমের রানীদের সেখানেই সমাহিত করা উচিত যেখানে পবিত্র সেপালচারের চার্চে রাজাদের সমাহিত করা হয়। 

ইতিহাসবিদ হ্যান্স এবারহার্ড মেয়ার যুক্তি দেন যে মরফিয়া সম্ভবত ১১২৬ সালে মারা গিয়েছিলেন। সেই বছর পত্নিহীন রাজা, পুত্র সন্তানের তাৎক্ষণিক সম্ভাবনা ছাড়াই, তার এবং মরফিয়ার কন্যাদের জন্য একাধিক ব্যবস্থার মাধ্যমে তার উত্তরাধিকার নির্ধারণ শুরু করেন। বাল্ডউইন পুনরায় বিয়ে না করার সিদ্ধান্ত নেন। তার এবং মরফিয়ার প্রথম সন্তান মেলিসেন্ডে তার উত্তরসূরী হবেন। ১১২৬ সালের অক্টোবরে অ্যান্টিওকের রাজপুত্র দ্বিতীয় বোহেমন্ডের সাথে দ্বিতীয় জ্যেষ্ঠ কন্যা অ্যালিসের বিয়ে হয়। তৃতীয়, হোডিয়েরনা, ১১৩৮ সালের মধ্যে ত্রিপোলির কাউন্ট দ্বিতীয় রেমন্ডকে বিয়ে করেন, কিন্তু মেয়ার মনে করেন যে ১১২৭ সালের প্রথম দিকেই এই বাগদান সম্পন্ন হয়ে থাকতে পারে। অবশেষে, ১১২৭ সালের শেষের দিকে বা ১১২৮ সালের প্রথম দিকে মেলিসেন্ডের সাথে তার বিবাহের বিষয়ে আলোচনা করার জন্য আনজুর কাউন্ট ফুলক পঞ্চমের কাছে দূতের একটি দল পাঠানো হয়েছিল। তরুণ ইওভেটাকে সন্ন্যাসিনীর মঠে পাঠানো হয়েছিল। ফলস্বরূপ, চারটি ক্রুসেডার রাষ্ট্রের মধ্যে তিনটির শাসক পরিবার "আর্মেনিয়ান রক্তে প্রভাবিত" হয়েছিল। 

১১৩১ সালে রানী হয়ে ওঠা মেলিসেন্ডে মরফিয়ার গ্রীক অর্থোডক্স বিশ্বাস দ্বারা প্রভাবিত হয়েছিলেন। মেলিসেন্ডে সাল্টার, যা পশ্চিমা এবং বাইজেন্টাইন শৈলীর সমন্বয়ে তৈরি, ক্রুসেডার রাজ্যগুলিতে শৈল্পিক সংকরায়নের একটি উদাহরণ যা স্থানীয় খ্রিস্টান এবং ইউরোপীয় নবাগতদের মধ্যে যোগাযোগ এবং আন্তঃবিবাহের ফলে উদ্ভূত হয়েছিল। 

## মন্তব্য

## তথ্যসূত্র
### উদ্ধৃতি

### গ্রন্থপঞ্জি
* 
* 
* 
* 
* 
* 
* 
* 

|-
 

 

বিষয়শ্রেণী:১১২০-এর দশকে মৃত্যু
বিষয়শ্রেণী:জেরুজালেমের রানী
বিষয়শ্রেণী:মালাতিয়ার মানুষ
বিষয়শ্রেণী:১২শ শতাব্দীর আর্মেনিয়ান মানুষ
বিষয়শ্রেণী:জন্ম সাল অজানা
বিষয়শ্রেণী:মৃত্যুর বছর অনিশ্চিত
বিষয়শ্রেণী:জেরুজালেমের রাজাদের মাতারা